**ODBORNÉ STANOVISKO**

**HLAVNEJ KONTROLÓRKY OBCE BELÁ K NÁVRHU ROZPOČTU NA ROK 2022 A K NÁVRHU VIACROČNÉHO ROZPOČTU NA ROKY 2023 – 2024**

V zmysle § 18f ods. 1 písm. c) zákona č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“) predkladám odborné stanovisko k návrhu rozpočtu obce na rok 2022 a návrhu viacročného rozpočtu na roky 2023 - 2024 (ďalej len „návrh rozpočtu“) zverejneného dňa 16.11.2022.

1. ***Východiská spracovania stanoviska***

Stanovisko bolo spracované na základe zverejneného návrhu rozpočtu obce, ekonomických analýz, skutočných hospodárskych výsledkov predchádzajúcich rokov, vrátane aktuálneho roka 2022 s prihliadnutím na vývoj hospodárskej situácie obce na ďalšie obdobie.

**1. Súlad so všeobecne záväznými právnymi predpismi**

Návrh rozpočtu obce bol spracovaný v súlade so všeobecne záväznými právnymi predpismi, a to

- zákonom č. 523/2004 Z. z. o rozpočtových pravidlách verejnej správy a o zmene a  doplnení niektorých zákonov v z.n.p. (ďalej len „zákon č. 523/2004“)

- zákonom č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v z.n.p. (ďalej len “zákon č. 583/2004“)

- zákonom č. 582/2004 Z. z. o miestnych daniach a miestnom poplatku za komunálny odpad a drobné stavebné odpady v z. n. p., na základe ktorého obec vydala všeobecne záväzné nariadenie obce o miestnych daniach a miestnom poplatku za komunálne odpady a drobné stavebné odpady.

- zák. č. 564/2004 Z.z. o rozpočtovom určení výnosu dane z príjmov územnej samosprávy v z.n.p.,

- zák. č. 597/2003 Z. z. o financovaní základných škôl, stredných škôl a školských zariadení v z.n.p.

- zák. č. 369/1990 Zb. o obecnom zriadení v z.n.p. a prísl. všeobecne záväznými nariadeniami obce.

**2. Dodržanie informačnej povinnosti zo strany obce**

Návrh rozpočtu bol zverejnený v súlade s § 9 ods. 2 zákona č. 369/1990 Zb. o obecnom zriadení na úradnej tabuli a na webovom sídle obce dňa 16. 11. 2022, t.j. v zákonom stanovenej lehote najmenej 15 dní pred jeho schválením .

**3. Metodická správnosť predloženého návrhu rozpočtu**

Návrh rozpočtu bol zostavený na základe rozpočtovej klasifikácie podľa opatrenia Ministerstva financií Slovenskej republiky z 8. decembra 2004, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie č. MF/010175/2004-42 v znení neskorších predpisov. Návrh rozpočtu bol spracovaný v súlade s Príručkou MF SR na zostavenie návrhu rozpočtu verejnej správy na rok 2022 a roky 2023 - 2024 č. č. MF/005766/2021-411.

1. ***Tvorba a základná charakteristika návrhu rozpočtu***

Návrh rozpočtu je zostavený v zmysle vyššie uvedených právnych predpisov. Pri jeho tvorbe boli zohľadnené zmluvné vzťahy obce, všeobecne záväzné nariadenia, ako aj súčasný vývoj národného hospodárstva vzhľadom na zvýšenie cien energií, tovaru a služieb. Návrh rozpočtu vychádza z analýzy hospodárenia v predchádzajúcich rokoch ako aj v aktuálnom roku 2022 a rozvojových plánov obce na ďalšie roky. V návrhu viacročného rozpočtu sú vyjadrené zámery rozvoja obce na ďalšie dva rozpočtové roky. Viacročný rozpočet na roky 2023 -2024 je zostavený v rovnakom členení ako rozpočet na rozpočtový rok 2022. Člení sa na bežný rozpočet, kapitálový rozpočet a finančné operácie. Rozpočet na rozpočtový rok 2022 je po jeho schválení obecným zastupiteľstvom (ďalej len „OZ“) záväzný, rozpočty na nasledujúce dva rozpočtové roky sú orientačné.

1. **Východiská tvorby rozpočtu**

Predložený návrh rozpočtu obce obsahuje východiská tvorby rozpočtu, predpokladaný vývoj príjmovej a výdavkovej časti bežného a kapitálové rozpočtu. Obec na základe uznesenia OZ nezostavuje programový rozpočet.

Tab. č. 1 *Príjmy a výdavky návrhu rozpočtu*

v EUR

|  |  |  |  |
| --- | --- | --- | --- |
| **Rozpočtové roky** | **2022** | **2023** | **2024** |
| Príjmy bežné + kapitálové | 194 169 | 179 361 | 179 361 |
| Príjmové finančné operácie | 40 323 | 32 301 | 34 012 |
| **Bilancia príjmov** | **234 492** | **211 662** | **213 373** |
| Výdavky bežné + kapitálové | 234 492 | 211 662 | 211 662 |
| Výdavkové finančné operácie | 0 |  | 1 701 |
| **Bilancia výdavkov** | **234 492** | **211 662** | **213 373** |

Návrh rozpočtu na rok 2022 je koncipovaný ako vyrovnaný rozpočet. V rokoch 2023 a 2024 sa tiež predpokladá s vyrovnaným rozpočtom príjmov a výdavkov, rozpočet na tieto roky je nezáväzný a bude vo veľkej miere závisieť od medziročného vývoja indexu dane z príjmu fyzických osôb ako aj od vývoja vstupných cien energií na trhu.

Východiskové ukazovatele rozpočtu na rok 2022 v členení:

Tab. č. 2 *Bežný rozpočet*

EUR

|  |  |  |
| --- | --- | --- |
| Rozpočtový rok | 2021 | 2022  návrh |
| Bežné príjmy | 227 791 | 194 114 |
| Bežné výdavky | 195 700 | 228 177 |
| Hospodárenie:  Prebytok (+) / schodok (-) | 32 090 | - 34 063 |

Bežný rozpočet obce je zostavený ako schodkový vo výške 34 063,- EUR.

Obec je povinná zostaviť svoj bežný rozpočet ako vyrovnaný alebo prebytkový. Bežný rozpočet sa môže zostaviť ako schodkový, ak sa vo výdavkoch bežného rozpočtu rozpočtuje použitie účelovo určených prostriedkov poskytnutých zo štátneho rozpočtu nevyčerpaných v minulých rokoch a výška schodku takto zostaveného bežného rozpočtu nesmie byť vyššia ako suma týchto nevyčerpaných prostriedkov. V návrhu bežného rozpočtu na rok 2022 vo výdavkoch je naplánované použitie nevyčerpaných prostriedkov zo štátneho rozpočtu za odstránenie dôsledkov havarijnej situácie pôsobenou povodňou, z daru z tohto istého titulu, zo zostatku prostriedkov na vybudovanie verejného osvetlenia a z finančných prostriedkov za výrub drevín poskytnutých v predchádzajúcom období celkom v sume - 34 063,- EUR. Takto zostavený bežný rozpočet spĺňa podmienky podľa § 10 ods. 7 zákona č. 583/2004 Z. z.

Tab. č. 3 *Kapitálový rozpočet*

EUR

|  |  |  |
| --- | --- | --- |
| Rozpočtový rok | 2021 | 2022  návrh |
| Kapitálové príjmy | 55 | 55 |
| Kapitálové výdavky | 2 301 | 6 315 |
| Hospodárenie:  Prebytok (+) / schodok (-) | - 2 246 | - 6 260 |

Kapitálový rozpočet podľa zákona sa zostavuje ako vyrovnaný alebo prebytkový; kapitálový rozpočet sa môže zostaviť ako schodkový, ak tento schodok možno kryť zostatkami finančných prostriedkov obce z minulých rokov, návratnými zdrojmi financovania, alebo je tento schodok krytý prebytkom bežného rozpočtu v príslušnom rozpočtovom roku. Obec v návrhu rozpočtu plánuje krytie kapitálových výdavkov zapojením finančných prostriedkov zo zostatkov hospodárenia predchádzajúcich rokov. Takto zostavený kapitálový rozpočet spĺňa podmienky podľa § 10 ods. 7 zákona č. 583/2004 Z. z.

Investičné plány obce na roky 2023 až 2024 sú zameraná na zveľadenie majetku rekonštrukciou a modernizáciou obecných nehnuteľností. v sume 25 000,- EUR. Konkrétne investičné akcie nie sú obsiahnuté v návrhu rozpočtu, ktoré je však možné určiť aj v priebehu rozpočtového roka. V kapitálových výdavkoch sú zahrnuté splátky na vybudované verejné osvetlenie podľa splátkového kalendára.

Tab. č. 4 *Finančné operácie*

EUR

|  |  |  |
| --- | --- | --- |
| Rozpočtový rok | 2021 | 2022  návrh |
| Finančné operácie príjmové | 4 705 | 40 323 |
| Finančné oper. výdavkové | 0 | 0 |
| Hospodárenie:  Prebytok (+) / schodok (-) | 4 705 | 40 323 |

Príjmy finančných operácií tvoria zostatky hospodárenia predchádzajúcich rokov a nevyčerpané účelové prostriedky predchádzajúceho rozpočtového roka zo štátneho rozpočtu .

**Príjmová časť návrhu rozpočtu**

Tab. č. 5 *Vývoj finančných zdrojov obce*

EUR

|  |  |  |  |  |
| --- | --- | --- | --- | --- |
| Rozpočtový rok | 2019 | 2020 | 2021 | 2022  návrh |
| Bežné príjmy | 178 318 | 198 930 | 227 791 | 179 361 |
| Kapitálové príjmy | 46 958 | 20 700 | 55 | 55 |
| Finančné operácie | 57 962 | 29 929 | 4 705 | 40 323 |
| Celkom | 283 238 | 249 560 | 232 551 | 234 492 |

Príjmová časť návrhu rozpočtu pre rok 2022 predpokladá s celkovým objemom príjmov vo výške 234 492,- EUR**,**  čo je o 1 941,- EUR nárast oproti roku 2021.

Aj v roku 2022 zostáva stabilným ukazovateľom na strane príjmov výnos dane z príjmov, ktorý v návrhu rozpočtu je plánový na sumu 136 965,- EUR, čo zodpovedá východiskovým štatistickým údajom Ministerstva financií SR a podielu obcí na výnose daní na rok 2022 ako aj jeho plneniu počas celého aktuálneho roka.

Ostatné daňové a nedaňové príjmy obce sú rozpočtované na rovnakej úrovni ako v roku 2021, nakoľko neboli všeobecne záväzným nariadením obce zvýšené tieto dane a poplatky.

V návrhu ostatných bežných príjmov je reálne dosiahnuteľná ich miera naplnia.

Obec v roku 2022 plánuje kapitálové príjmy v nepatrnej sume 55,- EUR.

Príjmové finančné operácie predstavujú prostriedky z predchádzajúcich rokov v sume 40 323 ,- EUR, ktoré tvoria účelovo určené finančné prostriedky a transféry (na rekonštrukciu verejného osvetlenia, výrub drevín, finančné prostriedky zo štátneho rozpočtu na odstránenie dôsledkov povodne a daru z titulu povodne).

**Výdavková časť návrhu rozpočtu**

Tab. č. 6 *Vývoj výdavkovej časti rozpočtu*

EUR

|  |  |  |  |  |
| --- | --- | --- | --- | --- |
| Rozpočtový rok | 2019 | 2020 | 2021 | 2022  návrh |
| Bežné výdavky | 176 553 | 207 267 | 195 700 | 228 177 |
| Kapitálové výdavky | 57 888 | 8 803 | 2 301 | 6 315 |
| Finančné operácie | 45 318 | 4 | 0 | 0 |
| Celkom | 279 759 | 216 074 | 198 001 | 234 492 |

Výdavková časť návrhu rozpočtu na rok 2022 rozpočtuje s celkovým objemom výdavkov vo výške 234 492,- EUR, čo predstavuje navýšenie o 18,42 % v porovnaní s  rozpočtom výdavkov roka 2021.

V návrhu rozpočtu na rok 2022 zaznamenávame medziročné zvýšenie bežných výdavkov o  16,59 %, nakoľko sa kalkulovalo (aj na základe dosiahnutých skutočných údajov) so zvýšenými cenami energií, tovarov a služieb súvisiace s energetickou a hospodárskou krízou a infláciou v krajine.

Kapitálové výdavky sú v rozpočte navrhované v sume 6 315,- EUR, z čoho splátky na rekonštrukciu verejného osvetlenia činia sumu 2 301,- EUR ostatná časť výdavkov je plánovaná na rekonštrukciu verejných budov. O konkrétnych investičných akciách môže rozhodnúť obecné zastupiteľstvo podľa ich opodstatnenosti a naliehavosti realizácie . Obec plánuje vykryť kapitálové výdavky zo zostatkov finančných prostriedkov z predchádzajúcich rokov.

Tab. č. 7 *Základné informácie výdavkovej časti návrhu rozpočtu*:

EUR

|  |  |  |
| --- | --- | --- |
| Rozpočtový rok | 2021 | 2022  návrh |
| Bežné výdavky | 195 700 | 228 177 |
| Kapitálové výdavky | 2 301 | 6 315 |
| Finančné operácie | 0 | 0 |
| Celkom | 198 001 | 234 492 |

**Bilancia návrhu rozpočtu na rok 2022**

Tab č. 8 *Celková bilancia návrhu rozpočtu na rok 2022*

EUR

|  |  |
| --- | --- |
| Rozpočtové zdroje |  |
| Bežné príjmy | 179 361 |
| Kapitálové príjmy | 55 |
| Finančné operácie príjmové | 40 323 |
| Rozpočtové zdroje spolu | 234 492 |
|  |  |
| Rozpočtové výdavky |  |
| Bežné výdavky | 228 177 |
| Kapitálové výdavky | 6 315 |
| Finančné operácie výdavkové | 0 |
| Rozpočtové výdavky spolu | 234 492 |
|  |  |
| Bilancia bežného rozpočtu | -34 063 |
| Bilancia kapitálového rozpočtu | -6 260 |
| Bilancia finančných operácií | 40 323 |
| CELKOVÁ BILANCIA | 0 |

Z pohľadu vývoja čerpania bežných výdavkov je dôležité ich pokrytie bežnými príjmami. V návrhu rozpočtu na rok 2022 je plánovaný záporný rozdiel bežných príjmov a bežných výdavkov, ale len v sume účelovo určených finančných prostriedkov nevyčerpaných v roku 2021 a z časti sumy refundácie výdavkov zo štátneho rozpočtu v roku 2021 na odstránenie následkov povodne a to v celkovej výške 34 063,- EUR. Účel použitia finančných prostriedkov zo štátneho rozpočtu poskytnutých z titulu povodne, ktorá zasiahla obec v roku 2020 nebol vymedzený, preto bolo možné ich použitie aj na bežné výdavky. V návrhu rozpočtu je stanovené čerpanie bežných výdavkov vzhľadom na ich vývoj v predchádzajúcich rokoch s prihliadnutím na zvyšujúce sa ceny energií, tovarov a služieb.

Kapitálový rozpočet je zostavený ako schodkový, schodok je rozpočtovaný vo výške - -6 260,- EUR. Schodok kapitálového rozpočtu je krytý finančnými prostriedkami z minulých rokov. Nakoľko navrhovaný rozpočet vrátane finančných operácií je zostavený ako vyrovnaný, je splnená podmienka, vyplývajúca z § 10 ods. 7 zákona č. 583/2004 Z. z.

**Návrh rozpočtu na roky 2023 – 2024**

Tab. č. 9 *Bilancia viacročného rozpočtu*

EUR

|  |  |  |
| --- | --- | --- |
| Rozpočtové roky | 2023 | 2024 |
| Príjmy bežné + kapitálové | 179 361 | 179 361 |
| Príjmové finančné operácie | 32 301 | 34 012 |
| Bilancia príjmov | 211 662 | 213 373 |
| Výdavky bežné + kapitálové | 211 662 | 211 662 |
| Výdavkové finančné operácie | 0 | 1 711 |
| Bilancia výdavkov | 211 662 | 213 373 |

Návrh rozpočtu na roky 2023 – 2024 nie je záväzný, príjmy a výdavky navrhované v rozpočte sú orientačné.

**Riziká návrhu rozpočtu**

* dodržanie zodpovedného prístupu k plneniu bežných príjmov daňových aj nedaňových
* čerpanie prostriedkov v súlade so zámermi obce,
* rastúce ceny tovarov a služieb vrátane energií

1. ***Zhrnutie***

Podľa § 11 ods. 2 zákona č. 583/2004 Z. z. **obec počas rozpočtového provizória má schváliť rozpočet na príslušný rozpočtový rok najneskôr do 31. decembra bežného roka.** Následne sa zúčtujú rozpočtové príjmy a výdavky uskutočnené počas rozpočtového provizória. Po schválení návrhu rozpočtu obecným zastupiteľstvom na rok 2022 by sa pre obec Belá skončilo rozpočtové provizórium, ktoré regulovalo mantinely hospodárenia obce a obmedzovalo obec v efektívnejšom rozvoji, vrátane podania žiadostí o dotácie, či zapájanie sa do projektov na základe vypísaných výziev.

Moje stanovisko, ako hlavného kontrolóra obce k návrhu rozpočtu je zamerané najmä na posúdenie súladu návrhu rozpočtu so zákonom o rozpočtových pravidlách územnej samosprávy ako aj ďalšími právnymi predpismi. Ďalej v stanovisku som identifikovala prípadné riziká plnenia rozpočtovaných príjmov a mieru čerpania rozpočtovaných výdavkov. Pri tvorbe návrhu rozpočtu som vychádzala z reálnych čísiel rozpočtu a z plánovaných investičných zámerov obce určenými celkovou sumou. Návrh predloženého rozpočtu obce je v súlade s právnymi normami a všeobecne platnými predpismi súvisiacimi s prípravou rozpočtu obce.

Preskúmaním predloženého návrhu rozpočtu obce konštatujem, že je spracovaný transparentne, zohľadňuje súčasnú ekonomickú situácie obce ako aj predpokladaný vývoj hospodárenia. Návrh rozpočtu je zostavený v súlade s §§ 9 a 10 zákona č. 583/2004 Z. z.

Vzhľadom na vyššie uvedené skutočnosti predložený návrh rozpočtu obce Belá na rok 2022 odporúčam Obecnému zastupiteľstvu v Belej **schváliť** a navrhovaný viacročný rozpočet na roky 2023 – 2024 **brať na vedomie**.

V Štúrove, dňa 20. 11. 2022

Predkladá: Mgr. Erika Klacsánová, hlavná kontrolórka obce